በአማራ ክልል በመኸር ወቅት 65 በመቶ ምርት መሰብሰቡ ተገለጸ
ወርቅነሽ ደምሰው አዲስ አበባ፡- በዘንድሮ ዓመት በአማራ ክልል በመኸር ወቅት በሰብል ከተሸፈነው 4ሚሊየን 282
ሺህ 517 ሄክታር መሬት እስካሁን 65 በመቶ ያህሉ ምርት መሰብሰቡን የክልሉ ግብርና ቢሮ አስታወቀ። የአማራ ክልል ግብርና ቢሮ ምክትል ኃላፊ አቶ ተስፋሁን መንግሥቴ በተለይ ለአዲስ ዘመን ጋዜጣ እንደተናገሩት፤ በክልሉ በዘንድሮ ዓመት በመኸር ወቅት 4ሚሊየን 282ሺህ 517 ሄክታር መሬት በሰብል የተሸፈነ ሲሆን፤ በአሁኑ ሰዓት ወደ 2ሚሊየን 800 ሺህ156 ሄክታር መሬት (65 በመቶው) የደረሰ ምርት መሰብሰብ ተችሏል።በአሁኑ ወቅት ከፍተኛ የሆነ የሰብል አሰባሰብ የሚካሄድበት ወቅት እንደመሆኑ፤ በተለይም ለዘር የሚሆኑ የጤፍ፣ የስንዴና የበቆሎ ምርጥ ምርቶች ስብሰባ እየተካሄደ መሆኑን የጠቆሙት አቶ ተስፋሁን፤ ለዚህም የደረሱ ሰብሎች ለመሰብሰብ የሚረዱ 104
የሚሆኑ ኮምባይነሮችን በመጠቀም ሰብል እየተሰበሰበ መሆኑን ገልጸዋል። በዚህም በኮምባይነሮች ከ19ሺህ 481 ሄክታር በላይ ማሳ ላይ ያለ ሰብል የታጨደ ሲሆን፤ ከዚህም 715 ሺህ 698 ኩንታል ምርት ተሰብስቧል። ኮቪድ ጋር ተያይዞ ሰብል አሰባሰብ ሂደት በርካታ የሰው ኃይል ለመጠቀም አስቸጋሪ መሆኑ ኮምባይነሮቹ እጅግ ጠቃሚ ናቸው የሚሉት ምክትል ኃላፊው፤ በተለይ በኩታ ገጠም በሆኑ ማሳዎች ላይ የተዘሩ ሰብሎችን ለመሰብሰብ ኮምባይነሮቹ ጥቅም ላይ እየዋሉ መሆኑን ተናግረዋል።ይሄም በሰው ጉልበት ከ10 እስከ 20 ቀናት የሚወስድ የምርት አሰባሰብ ሂደት ከአንድ እስከ ሁለት ባሉት ቀናት ውስጥ እንዲሰበሰብ ማድረግ ማስቻሉን ተናግረዋል። ክልሉ ዘንድሮ በኮቪድ ወረርሽኝ፣ በአንበጣ መንጋ፣ በጎርፍ ክስተት፣ በመሬት መንሸራተትና በጦርነት ውጥረት ውስጥ ከመቆየቱ አኳያ የሰብል አሰባሰብ ሂደቱ በጥሩ ሁኔታ ላይ የሚገኝ መሆኑን የገለጹት አቶ ተስፋሁን፤ ደጋማ የሆኑ አካባቢዎች ያሉ ሰብሎች ገና ያልደረሱ በመሆናቸውም አጠቃላይ የሰብል ስብሰባውን ውጤታማ ማድረግ የሚያስችሉ ሥራዎች በልማት ግንባር እየተሰሩ መሆኑን ገልጸዋል።ሂደቱም በየቀኑ እየተገመገመ ስለሆነ አፈጻጸሙ ጥሩ መሆኑን ተናግረዋል።እንደ አቶ ተስፋሁን ገለጻ፤ በወቅታዊ የሀገራዊ ጉዳይ ከክልሉ ለህግ ማስከበር ዘመቻ የተሰማሩ አርሶ አደሮች ሰብል ለመሰብሰብ በተደረገ ጥረት 24ሺህ 845 ተሳታፊዎች በማሳተፍ 84 ሺህ ሦስት መቶ 97 ሄክታር መሬት ምርት ተሰብስቧል።ለአብነትም፣ ሰሜን ጎንደር፣ ደቡብ ጎንደርና ምዕራብ ጎጃም ሰብል ከመሰብሰብ አልፎ እስከ መውቃት ድረስ ባለ ቁርጠኝነት እየተሰበሰበ ሲሆን፤ አሁን ላይ ለህግ ማስከበር ዘመቻው ከሄዱት ውስጥ አንዳንዶቹ እየተመለሱ መሆኑንም ጠቁመዋል።በዘንድሮ የምርት አሰባሰቡ ላይ ከኮቪድ ቫይረስ ጋር ተያይዞ የታየውን ችግር መነሻ በማድረግ አልፎ አልፎ የጣለው ወቅቱን ያልጠበቀ ዝናብ በመኖሩ የደረሱ ሰብሎች እንዳይበላሹ ቀደሞ ለመሰብሰብ እንዲቻል ከግብርና ባለሙያዎች ጋር በመወያየት መሰራቱን አቶ ተስፋሁን ተናግረዋል። ዋና ዋና የደረሱ ሰብሎችን ቀድሞ መሰብሰብ እንጂ እንደድሮ ከምሮ ማስቀመጥ እንደማያዋጣ ጠቁመው፤ የተሰበሰበው ሰብል እንደደረቀ ወቅቶ ምርቱን መሰብሰብ በአውድማ ቦታ የሚፈጠሩ ችግሮችን ስለሚቀንስ ከድሮ በተለየ መልኩ ሰብሉን ቶሎ ለማስገባት በቁርጠኝነት እየተሰራ መሆኑንም ተናግረዋል።እንደ አቶ ተስፋሁን ገለጻ፤ አርሶ አደሩ ሰብሉን ሲሰበስብ ድግስ በማብዛት ወይም ተረጋግቶ ከመሰብሰብ አልፎ ያለንበትን ሁኔታ ከግንዛቤ ውስጥ በማስገባት ካጨደ በኋላ በፍጥነት ወቅቶ ሰብሉን በእጁ መያዝ አለበት። ምክንያቱም ይሄን ሲያደርግ በምርቱ ላይ ሊደርሱ የሚችሉ በተባይ መበላት፤ ወቅቱን ያልጠበቀ ዝናብ መታደግ ይችላል። ይህ እንዲሆን ደግሞ በየደረጃው ያለ የግብርና ተቋምና ባለሙያዎች እገዛ ማድረግ እንዳለባቸው ነው አቶ ተስፋሁን ያሳሰቡት።አዲስ ዘመን ታህሳስ 3/213 